REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/179-22

01. decembar 2022. godine

B e o g r a d

ZAPISNIK

SA 14. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 01. DECEMBRA 2022. GODINE

Sednica je počela u 13,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Sandra Božić, Veroljub Matić, Uglješa Mrdić, Aleksandar Marković, Aleksandar Mirković, Đorđe Komlenski, Ana Miljanić, Dunja Simonović Bratić, Janko Veselinović, Miroslav Aleksić i Dragana Rakić.

Sednici su prisustvovali zamenici članova Odbora: Zoran Stojanović, zamenik člana Vojislava Mihailovića, Srđan Milivojević, zamenik člana Dragane Rakić, Vojislav Vujić, zamenik člana Živote Starčevića i Radmila Vasić, zamenik člana Boška Obradovića.

Sednici nisu prisustvovali članovi Odbora: Vojislav Mihailović, Sanja Marić, Života Starčević i Boško Obradović.

Sednici jej prisustvovala i Bojana Bukumirović, narodni poslanik.

Predsednik Odbora je na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine, podneo predlog da Odbor obavi zajednički jedinstveni pretres o obaveštenjima generalnog sekretara o merama održavanja reda koje su izrečene narodnim poslanicima na Prvoj sednici Drugog redovnog zasedanja Narodne skupštine u 2022. godini, na Drugoj posebnoj sednici Narodne skupštine u Trinaestom sazivu i na Drugoj sednici Drugog redovnog zasedanja u 2022. godini. Pojasnio je da se predlog odnosi na tačke 4, 5, 6 i 7. predloženog dnevnog reda.

Na predlog predsednika, Odbor je većinom glasova prihvatio predlog za spajanje rasprave.

Shodno članu 93. stav 3. Poslovnika Narodne skupštine, Odbor je, na predlog predsednika, većinom glasova utvrdio dnevni red 14. sednice u celini:

DNEVNI RED:

- Usvajanje zapisnika sa 12. i 13. sednice Odbora,

1. Razmatranje Rešenja Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini (03 broj 013-2446/22 od 10. novembra 2022. godine);

2. Razmatranje ostavki koje su na funkciju narodnog poslanika podnele Maja Mačužić Puzić (01 broj: 118-2463/22 od 14. novembra 2022. godine), Sanja Marić (01 broj: 118-2483/22 od 16. novembra 2022. godine) i Ivana Popović (01 broj: 118-2609/22 od 28. novembra 2022. godine);

3. Razmatranje Zahteva Danice Grujičić, ministra zdravlja, za pribavljanje saglasnosti za obavljanje drugog posla (21 broj: 02-2559/22 od 22. novembra 2022. godine);

4. Razmatranje Obaveštenja generalnog sekretara Narodne skupštine o izricanju mere održavanja reda na Prvoj sednici Drugog redovnog zasedanja Narodne skupštine u 2022. godini, održanoj 21. oktobra 2022. godine (21 broj 120-2194/22 od 24. oktobra 2022. godine);

5. Razmatranje Obaveštenja generalnog sekretara Narodne skupštine o izricanju mere održavanja reda na Drugoj posebnoj sednici Narodne skupštine u Trinaestom sazivu, održanoj 25. oktobra 2022. godine (21 broj 120-2219/22 od 26. oktobra 2022. godine);

6. Razmatranje Obaveštenja generalnog sekretara Narodne skupštine o izricanju mere održavanja reda na Drugoj sednici Drugog redovnog zasedanja u 2022. godini, održanoj 7. novembra 2022. godine (21 broj: 120-2468/22 od 15. novembra 2022. godine);

7. Razmatranje Obaveštenja generalnog sekretara Narodne skupštine o izricanju mere održavanja reda na Drugoj sednici Drugog redovnog zasedanja u 2022. godini, održanoj 8. novembra 2022. godine (21 broj: 120-2470/22 od 15. novembra 2022. godine).

Pre prelaska na rad po utvrđenom dnevnom redu, Odbor je većinom glasova usvojio zapisnike sa 12. i 13. sednice Odbora, bez primedaba.

**Prva tačka dnevnog reda:** Razmatranje Rešenja Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini

Predsednik je upoznao članove Odbora da je dostavljeno Rešenje Republičke izborne komisije o dodeli mandata Branislavu Josifoviću, kandidatu sa Izborne liste ''ALEKSANDAR VUČIĆ - Zajedno možemo sve'' i Uverenje o izboru imenovanog za narodnog poslanika. Podsetio je da je Odbor, u skladu sa odredbama člana 199. Poslovnika, ovlašćen da izvrši uvid u Rešenje Republičke izborne komisije i Uverenje o izboru narodnog poslanika, radi utvrđivanja istovetnosti podataka.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je konstatovao da je prestankom mandata narodnom poslaniku Marku Kešelju, izabranom sa Izborne liste ''ALEKSANDAR VUČIĆ - ZAJEDNO MOŽEMO SVE'', ostalo upražnjeno poslaničko mesta u Narodnoj skupštini, u skladu sa odredbom člana 131. Zakona o izboru narodnih poslanika.

Kada narodnom poslaniku mandat prestane pre nego što se potvrde mandati za dve trećine narodnih poslanika iz narednog saziva, mandat se dodeljuje kandidatu sa izborne liste na način utvrđen u čl. 134. i 135. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Poslovnika Narodne skupštine, izvršio uvid u Rešenje Republičke izborne komisije i Uverenje o izboru narodnog poslanika Branislava Josifovića, izabranog sa Izborne liste ''ALEKSANDAR VUČIĆ - ZAJEDNO MOŽEMO SVE'', i utvrdio da su podaci o izboru narodnog poslanika istovetni sa podacima iz Rešenja Republičke izborne komisije, čime su se stekli uslovi za potvrđivanje mandata imenovanom narodnom poslaniku.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranom narodnom poslaniku Branislavu Josifoviću.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Druga tačka dnevnog reda:** Razmatranje ostavki koje su na funkciju narodnog poslanika podnele Maja Mačužić Puzić, Sanja Marić i Ivana Popović

Predsednik je konstatovao da su ostavke Maje Mačužić Puzić, Sanje Marić i Ivane Popović, skladu sa Zakonom o izboru narodnih poslanika i Poslovnikom, overene kod nadležnog državnog organa i u zakonskom roku predate na pisarnicu Narodne skupštine.

U diskusiji su učestvovali Dragana Rakić i Milenko Jovanov.

Dragana Rakić je upitala da li je narodni poslanik Žika Bujuklić podneo ostavku, imajući u vidu odluke Agencije za sprečavanje korupcije i Veća Agencije, da je imenovani u sukobu interesa. Predsednik Odbora je pojasnio da ima saznanja da je imenovani narodni poslanik, povodom konačne odluke Veća Agencije, odlučio da nastavi da obavlja poslaničku funkciju, a da će podneti ostavku na funkciju člana Upravnog odbora Nacionalnog akreditacionog tela.

Predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 131. stav 2. tačk a 6. Zakona o izboru narodnih poslanika u kome se podnošenje ostavke navodi kao razlog za prestanak mandata narodnom poslaniku, s predlogom da Narodna skupština konstatuje prestanak mandata imenovanim narodnim poslanicima.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavki narodnih poslanika Maje Mačužić Puzić i Ivane Popović, izabranih sa Izborne liste ''ALEKSANDAR VUČIĆ - ZAJEDNO MOŽEMO SVE'' i Sanje Marić, izabrane sa Izborne liste MILICA ĐURĐEVIĆ STAMENKOVSKI - SRPSKA STRANKA ZAVETNICI, nastupio slučaj iz člana 131. stav 2. tačka 6. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština u smislu člana 133. istog zakona, konstatuje da je imenovanim prestao mandat narodnog poslanika.

Popunjavanje upražnjenih poslaničkih mesta izvršiće se dodeljivanjem mandata drugim kandidatima u skladu sa čl. 134. i135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Treća tačka dnevnog reda:** Razmatranje zahteva Danice Grujičić, ministra zdravlja, za pribavljanje saglasnosti za obavljanje drugog posla

Predsednik Odbora je upoznao članove da je Danica Grujičić uputila Odboru zahtev za pribavljanje pozitivnog mišljenje da uz funkciju ministra zdravlja nastavi da obavlja poslove pomoćnika direktora Klinike za neurohirurgiju i poslove prodekana za finansije Medicinskog fakulteta. Ukazao je i da je članom 46. stav 3. Zakona o sprečavanju korupcije propisana dužnost javnog funkcionera koji namerava da obavlja drugi posao, da o tome zatraži saglasnost Agencije; da javni funkcioner uz zahtev dostavlja pozitivno mišljenje organa koji ga je izabrao na javnu funkciju, te da je mišljenje Odbora prethodni uslov da bi Agencijamogla da rešava o potpunom i urednom zahtevu.

U diskusiji su učestvovali: Dragana Rakić, Janko Veselinović, Miroslav Aleksić i Radmila Vasić.

Dragana Rakić je istakla da je protiv davanja pozitivnog mišljenja jer smatra da podnosilac zahteva uz funkciju ministara zdravlja ne treba da obavlja i navedene poslove, već da je potrebno da se opredeli da li će se baviti politikom ili medicinom. Janko Veselinović je takođe istakao da će glasati protiv podnetog zahteva, imajući u vidu da će imenovana istovremeno sa funcijom ministra obavljati i druge, zahtevne poslove i da je po njegovom mišljenju, neodgovorno zadržavanje tih poslova. Miroslav Aleksić je podržao stavove prethodnih govornika, napomenuvši da je neodgovorno prihvatanje funkcije ministra, uz obavljanje već dovoljno odgovornih poslova. Radmila Vasić je apelovala da dr Grujičić ipak preuzme samo funkciju ministra zdravlja jer u toj oblasti ima dovoljno problema koje treba rešavati, ukazavši da postoji dovoljan broj visoko obrazovanih kadrova kojima treba prepustiti da obavljaju navedene poslove na fakultetu; da je u Srbiji nedovoljan broj lekara i drugog medicinskog osoblja i da je to problem koji treba rešavati, kao i da će i ona glasati protiv odluke za davanje pozitivnog mišljenja.

Na predlog predsednika, Odbor je većinom glasova, prihvatio zahtev i dao pozitivno mišljenje da Danica Grujičić, uz funkciju ministra zdravlja, može da obavlja i poslove pomoćnika direktora Klinike za neurohirurgiju i poslove prodekana za finansije Medicinskog fakulteta.

**Četvrta, Peta, Šesta i Sedma tačka dnevnog reda**: Razmatranje obaveštenja generalnog sekretara Narodne skupštine o izricanju mera održavanja reda na Prvoj sednici Drugog redovnog zasedanja Narodne skupštine u 2022. godini, održanoj 21. oktobra 2022. godine (21 broj 120-2194/22 od 24. oktobra 2022. godine); na Drugoj posebnoj sednici Narodne skupštine u Trinaestom sazivu, održanoj 25. oktobra 2022. godine (21 broj 120-2219/22 od 26. oktobra 2022. godine); na Drugoj sednici Drugog redovnog zasedanja u 2022. godini, održanoj 7. novembra 2022. godine (21 broj: 120-2468/22 od 15. novembra 2022. godine) i na Drugoj sednici Drugog redovnog zasedanja u 2022. godini, održanoj 8. novembra 2022. godine (21 broj: 120-2470/22 od 15. novembra 2022. godine)

U skladu sa usvojenim predlogom predsednika Odbora o navedenim tačkama utvrđenog dnevnog reda Odbor je vodio zajednički jedinstveni pretres.

Predsednik Odbora je obavestio članove da je generalni sekretara Narodne skupštine dostavio obaveštenja o merama reda koje su izrečene narodnim poslancima na sednici Narodne skupštine.

U diskusiji su učestvovali: Miroslav Aleksić, Janko Veselinović, Aleksandar Mirković, Dragana Rakić, Đorđe Komlenski, Radmila Vasić, Uglješa Mrdić, Sandra Božić i Milenko Jovanov.

Miroslav Aleksić je izneo mišljenje da su izrečene opomene diskutabilne i neutemeljene, da najveći broj opomena nije izrečeno u skladu sa Poslovnikom, da je kažnjen jer, kako je naveo, nije dobio pravo na repliku iako je bilo pomenuto njegovo ime, naziv političke stranke kojoj pripada i ime lidera stranke kojoj pripada; da se mere odnose samo na poslanike opozicije i da će glasati protiv odluke o kaznama. Milenko Jovanov je pojasnio da član 104. Poslovnika ne znači automatski pravo na repliku, već odluku o tome donosi predsednik Narodne skupštine (stav 3) ukoliko su ispunjeni uslovi iz st. 1. i 2. tog člana.

Janko Veselinović je apelovao da se vrati dostojanstvo Narodnoj skupštini tako što će narodni poslanici vlasti i opozicije na pristojan i argumentovan način diskutovati na sednicama i da je neophodno da na to utiču šefovi poslaničkih grupa svojim autoritetom.

Aleksandar Mirković je ukazao da predstavnici opozicije pokušavaju da opravdaju fizički nasrtaj narodnog poslanika Borislava Novakovića na narodnog poslanika Milenka Jovanova i da relativizuju takvo ponašanje; da svaka akcija ima svoju rekaciju; da opozicija pokušava da zameni teze i svoje pripadnike prikaže kao žrtve.

Dragana Rakić je iznela stav da se Poslovnik zloupotrebljava; da će narodni poslanici iz reda opozicije, kao predstavnici građana, nastaviti da govore bez obzira na kazne i isključene mikrofone.

Đorđe Komlenski je istakao da izricanje kazni nije vaspitna metoda u cilju poštovanja odredbi Poslovnika; da se donošenje odluka predlaže na osnovu činjenica i da je primena Poslovnika jednaka počev od 2008. godine kada je Poslovnik donet pa do danas.

Radmila Vasić je apelovala da narodni poslanici većine, ponašanje narodnih poslanika iz reda opozicije ne generalizuju jer, kako je istakla, članovi Poslaničke grupe Dveri - Patriotski blok ne dobacuju, ne vređaju, pristojno se ponašaju i poštuju dnevni red.

Uglješa Mrdić je zapitao da li je primereno da grupa narodnih poslanika pretrčava salu s namerom da se fizički obračuna s predsednikom najbrojnije poslaničke grupe; da se u sali za sednice dobacuje, da se upućuju psovke, uvrede i pretnje; da navedena ponašanja potiču od dela poslanika, pripadnika opozicije i apelovao da se prestane sa takvim ponašanjem.

Miroslav Aleksić je istakao da su od svih poslanika iz reda opozicije kažnjeni samo oni koji pripadaju Demokratskoj stranci i Narodnoj stranci, da se zalaže za kažnjavanje svih koji to zasluže i da nije dobro da se nastavi sa praksom sankcionisanja poslanika iz reda opozicije.

Radmila Vasić je apelovala da se opozicija ne svađa između sebe, da svako treba da snosi odgovornost, ma ko da je u pitanju i pozvala na poštovanje dostojanstva na sednici Odbora i sednici Narodne skupštine.

Sandra Božić je apelovala na njene kolege i predsednika Narodne skupštine (uključivši i sebe kao potpredsednika Narodne skupštine) da omoguće poslanicima opozicije da koriste što više vremena za izlaganje jer, kako je navela, mnogo više govore o samima sebi nego što bi pozicija, SNS ili bilo ko drugi mogao da kaže o njima; da su poslanici dužni da se pre ulaska u Narodnu skupštinu upoznaju sa osnovama političke istorije i teorije, bez obzira na obrazovanje ili vokaciju; da je zamena teza opozicije konstantna - na plenumu, konferencijama za štampu, kao i na Odboru, a odnosi se na to da glume žrtve, te da je neophodno da se usvoje odluke o kaznama i spreči ponašanje koje unižava dostojanstvo Narodne skupštine.

Milenko Jovanov je zaključio da će se lično, kao i preko poslaničke grupe, potruditi da se izvrše određene korekcije i da se ubuduće radi na drugačiji način; da je potrebno da se na ozbiljan način, iznošenjem argumenata, polemiše o tačkama dnevnog reda i izrazio nadu da će odlučivanje o novčanim kaznama biti poslednje odlučivanje na Odboru tim povodom.

Odbor je u skladu sa članom 157. stav 2. Poslovnika Narodne skupštine, o svakom predlogu odluke o novčanoj kazni, odlučivao posebno.

Na predlog predsednika, Odbor je većinom glasova doneo odluku o novčanoj kazni iz tačke četiri utvrđenog dnevnog reda kojom se Borislav Novaković, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 9.310,58 dinara.

Na predlog predsednika, Odbor je većinom glasova doneo odluku o novčanoj kazni iz tačke pet utvrđenog dnevnog reda kojom se Miroslav Aleksić, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 9.310,58 dinara.

Na predlog predsednika, Odbor je većinom glasova doneo odluku o novčanoj kazni iz tačke šest utvrđenog dnevnog reda kojom se dr Zoran Lutovac, narodni poslanik, kažnjava novčanom kaznom u visini od 10% osnovne plate u iznosu od 9.310,58 dinara.

Na predlog predsednika, Odbor je većinom glasova doneo odluku o novčanoj kazni iz tačke šest utvrđenog dnevnog reda kojom se Stefan Jovanović, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 9.310,58 dinara.

Na predlog predsednika, Odbor je većinom glasova doneo odluku o novčanoj kazni iz tačke sedam utvrđenog dnevnog reda kojom se Dragana Rakić, narodni poslanik na stalnom radu u Narodnoj skupštini, kažnjava novčanom kaznom u visini od 40% osnovne plate u iznosu od 37.242,30 dinara.

Na predlog predsednika, Odbor je većinom glasova doneo odluku o novčanoj kazni iz tačke sedam utvrđenog dnevnog reda kojom se Srđan Milivojević, narodni poslanik na stalnom radu u Narodnoj skupštini, kažnjava novčanom kaznom u visini od 10% osnovne plate u iznosu od 9.310,58 dinara.

\*\*\*

Sednica je završena u 14,30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov